Kaliyate yabo kalalau kaba kawakawanoi wailane salina mena na gamasine yabo kalobai,
iya topaisowa yabo na ana tautaubalao tauna kona sigimwalai.
Yo iya yaluyaluwa biki imiyamiya koina mwa sowasowana iwalo tawae naga iyawatagili sauga muli mena.
Ana paisowane koina mane lalakina ikalakalai ana tautaubalao kaiweli.
Gamasinene iyamuli-kusuli mulimai mena mekamakava Paulo na iyogayoga iba,
“Tomone bwaite Yaubada Tomiyasaesosi ana topaisowao,
silaoma yo lebo kana kamwasa wasana siyawasayani kolimiu.”
Kaliyate ibaibaiwa iyogayoga-samasamalulu kabo Paulo yona ikwatakwata mwa itagelakeile yo yaluyaluwa biki koina iwalolau iba,
“Yeisu Keliso esana mena yawalo koliwo kuyawatagili gamasinene kulogabaeni.”
Sauganane koina yaluyaluwa bikine iyawatagili gamasinene koina yo ilowasi.
Saugana ana tautaubalao gamasinene sigitai na sikatai yakato ali mane ana kaba laoma inaeko,
mwa silau Paulo yo Sailasa sikabi-kalatagili yo sitabe-niuniulili silawagili toloinao kolili maketi ana dedei mena sabi yatala-yagili.
Mwa sipeili toloinao manli mena yo siba,
“Tomo bwaite siya Yudiya tomoliyao,
silaoma na ala yanuwa tomoliyao siula-munamunaili yo talawauwau lalakina iyawatagili.
Kaiwena mumuga uloina siyakayakatai-yani,
mumugane siya nige ala loina itatalam yakato kita Loma ana kaba loina tomoliyao takalai yo tapaisowai.”
Yo boda lalakina sitolo yo kalikavao sisaguili Paulo yo Sailasa siyokoi-yagili,
mwa toloinao siwalo tomo tupwali Paulo yo Sailasa kali kwama silololi yo balae sikalai dagelali mena sisapili.
Sisapili lalakina imwawasi sitabe-sikosikoko-wagili siniulili silawagili deli mena sipei-luseyagili,
togitekalatani kana loina siwolena iya igitekalatan namwanamwaili tabu siyayabubu.
Togitekalatani kana loina ibenalani mwa tomone labui ikalaili yo ilau ipeili biliutusi kikiuna koina deli kalona mena yo mayau polopoloweli yabo kewa mena yo yabo yauli mena na luwaluwalili mena kaekaeli siyasolali silusae yo sikokalatagili.
Boniyai luwaluwalina mena Paulo yo Sailasa sikawakawanoi yo siwaliwali Yaubada koina.
Ali tali pilisin siyaele sibenabenali kolili.
Kabo mwanikiniki lalakina inuku yo deli kana wauwau inukui yo imwasali.
Sauganane koina gulu meuloili sitasoke yo siya simiyamiya deli kalona mena kali pani sitalivasi.
Saugana deli kana togitekalatan ikeno-tolo yo igitai gulu meuloili sitasokeko,
ibatoko yakato deli kana tomiya meuloili siyabubuko,
mwa ana kelepa kaleya iniwisiyama yakato iboma isakonayamate.
Na Paulo manna ilau igitai mwa iyoga kainana lalakina mena iba,
“Eliyam,
tabu kubomayoi kusasakona-yamatewo,
kai ele meuloimai kamiyamiya.”
Kabo togitekalatani iyoga ana topaisowao kolili yo odam sikalaiyama koina.
Yo ikalai isagena-lusae,
me ana tabubu ilau tutulina italu-sakonayani Paulo yo Sailasa kaeli mena.
Kabo muli mena itolo yo iyoga-yawatagilagili yauli mena yo iwalolau kolili iba,
“Tautaubalao,
tawae yaginauli na lebo yalobai?”
Mwa kainana siyamaisa siba,
“Guyau Yeisu kumeliyani na lebo kulobai,
kowa yo am nume kana tomiyayao.”
Yo Yaubada ana walo siguguyeyani iya yo ana nume kana tomiya kolili.
Boniyainane koina,
deli kana togitekalatani Paulo yo Sailasa ikalaili kali sapi gailiyao ideulili,
mwa sauganane koina iya yo ana nume kana tomiya meuloili sibabitaiso.
Kabo iyoganli silau ana nume mena kani ipaisowai yo sikekan,
yo mekanakavao ana nume kana tomiya meuloili yaliyaya sikalapowon kaiwena simeliko Guyau koina.
Yanuwa ilayani toloinao siwalo pilisiman kolili silau deli kana togitekalatan koina siba,
“Tomone labuine kulivasili.”
Mwa deli kana togitekalatani iwalolau Paulo koina iba,
“Toloinao walo siyawasa kaiwemiu kowa yo Sailasa kalivasimiu yo me ami yaliyaya kwalau.”
Na Paulo iwalolau pilisiman kolili iba,
“Kai Loma ana kaba loina tomoliyao.
Toloinao nige siyayatala-baguna-yagimai na iyamo siloina sisapi-bwagabwagaimai boda manli mena yo sipei-luse-yagimai deli mena.
Kabo nige sowana siwalo yo kaboma kalowasi-wadam.
Siboma silaoma yo siyoga-yawatagilagimai.”
Mwa pilisiman sipileyoi silau toloinao kolili yo Paulo kainana siwaloweni.
Saugana toloinao kainanane sibenalani yakato Paulo yo Sailasa siya Loma ana kaba loina tomoliyao mwa simatausi.
Yo silau deli mena sikawa-soli Paulo yo Sailasa kolili.
Kabo siyoga-yawatagilagili deli mena yo sikawanoi kolili yanuwane silogabaeni.
Kabo deli mena siyawatagili silau Lidiya ana nume mena na tomeli sigitaili yo sikabiyakaiweli kabo muli mena yanuwane silogabaen.